Arvio: Terrori-isku ei viihdytä

Olympos on valloitettu -elokuvan jatko-osassa Gerard Butler palaa rooliinsa salaisen palvelun agenttina Mike Banningina ja Aaron Eckhart Amerikan presidenttinä. Tällä kertaa tapahtumapaikkana on Lontoo. Millennium Films/ David Appleby, Jack English

Kaisa Hiltunen

Pariisin ja Brysselin terroritekojen jälkeen Lontoossa tapahtuvaa terrori-iskua käsittelevä vanhan liiton toimintaelokuva tuntuu huonolta idealta. Väkivalta on tullut liian lähelle viihdyttääkseen entiseen tapaansa.

London Has Fallen ei edes yritä tuoda uusia näkökulmia asetelmaan, jossa vastakkain asetetaan länsimaat perhearvoineen ja epämääräiset itäiset terroristit.

Testosteronia huokuva Gerard Butler esittää turvallisuusmies Mike Banningia, joka lähtee Yhdysvaltain presidentin (Aaron Eckhart) kanssa Britannian pääministerin hautajaisiin Lontooseen.

Pakistanilainen terroristi on suunnitellut lännelle kostoiskun, jonka on tarkoitus surmata mahdollisimman monta presidenttiä. Pääkohde on tietysti Yhdysvaltain presidentti, joka joutuu puolustamaan itseään asein terroristien miehittämässä Lontoossa.

Väkivalta on tullut liian lähelle."

Elokuva tuo uutisena sen minkä tiedämme jo: terrori on tullut länsimaisiin kaupunkeihin. Samalla se on todellisuuspakoista, absurdia ja vastenmielisen kansallismielistä hömppää.

Alussa jännitteitä luodaan kihelmöivästi – joskin ennustettavasti – mutta loppu on yksiviivaista mäiskettä.

Jotta katsoja varmasti ymmärtäisi, että Banning ja presidentti ovat hyviksiä, pistetään heidät puhumaan lapsista ja vitsailemaan lahtaamisen lomassa. Tyypillisen sankarin tapaan Banning jättää vastentahtoisesti raskaana olevan vaimonsa kotiin ja lähtee turvaamaan maailman tärkeimmän miehen selustaa.

*

London Has Fallen Ohjaus: Babak Najafi. Rooleissa: Gerard Butler, Aaron Eckhart ja Morgan Freeman. Lajityyppi: toiminta. K16.